Imtella' Lulju 4, 2021 - Aġġornata 4 Ta' Lulju, 2021 6:15pm Rapport: Fiorella Pace L-Ispeaker sejjaħ laqgħa għada filgħodu tal-Kumitat għall-Istandards fil-Ħajja Pubblika wara li l-Kummissarju għall-Istandards, George Hyzler, ikkonkluda rapport dwar il-membru parlamentari Laburista, Rosianne Cutajar. Fi Frar li għadda, id-deputat Cutajar warrbet minn Segretarju Parlamentari sakemm tintemm din l-investigazzjoni. Ir-rapport kien suġġett ta' artikli fil-ġurnali tal-Ħadd li dwarhom irreaġixxiet id-deputat Cutajar. Rapporti fil-media rreferew għall-konklużjoni ta' rapport tal-Kummissarju Parlamentari għall-Istandards fil-Ħajja Pubblika, George Hyzler, dwar investigazzjoni fil-konfront tad-deputat Rosianne Cutajar li s'issa għadu ma ġiex ippubblikat. The Sunday Times qalet li l-Kummissarju Hyzler qal li Rosianne Cutajar għandha tiġi investigata mid-Dipartiment tat-Taxxa dwar l-allegat involviment tagħha f'bejgħ ta' propjetà fl-Imdina lil Yorgen Fenech. Ir-rapport jgħid li Dr Hyzler ikkonkluda li l-ex segretarju parlamentari Cutajar x'iktarx li irċeviet senserija ta' €46,500 minn dan il-ftehim u ghalhekk qed ikun irrappurtat li Dr Hyzler ikkonkluda li Rosianne Cutajar kisret l-istandards etiċi meta naqset li tiddikjara dan id-dħul. Il-Malta Today rrappurtat ukoll li l-Prim Ministru bagħat għad-deputat Cutajar u nfurmaha li mhix se terġa' tiġi nkluża fil-Kabinett. Intant, fuq il-media soċjali, id-deputat Rosianne Cutajar qalet li l-konklużjoni ta' Dr Hyzler ixxukkjata, ma tagħmilx ġustizzja magħha u mal-verità. Innutat li dan ir-rapport ġie llikjat lill-mezzi tax-xandir u qalet fih nuqqasijiet serji u dawk li sejħet double standards. Semmiet bħala eżempju li l-Kummissarju emmen il-verżjoni ta' persuna li fuq din l-istorja għamlet affidavit quddiem nutar pubbliku bl-iskop li l-affidavit jintwera lill-media, iżda dan l-affidavit qattgħetu biċċiet malli bdiet l-investigazzjoni/ Irrimarkat li din il-mossa ma jidhirx li dejjqet lill-Kummissarju jew lill-media. Id-deputat Cutajar caħdet li ħadet senserija u caħdet li bil-flus ta' dan il-ftehim xtrat id-dar tagħha f'Ħal Qormi. Qalet li uriet id-dokumenti lil Dr Hyzler li juru mod ieħor, fosthom is-self li ħadet mill-bank biex ħallset il-post. Rosianne Cutajar qalet li se tibqa' deputat parlamentari Laburista u li dan kollu jimliha b'ħeġġa biex terġa tikkontesta l-elezzjoni ġenerali li jmiss.